Музичка такмичења

Ninković, Ivan Bosiljčić, Danica Maksimović, Aleksandar Milić Mili i Mina Lazarević. U glasanju je, pored žirija, učestvovala i publika. Ja imam talenat nije isključivo muzičko takmičenje, već takmičenje talenata. Tokom sezona, pored muzičkih, bilo je i brojnih glumačkih, plesnih i komičnih tačaka, međutim, većinu kandidata činili su pevači i bendovi. === Prvi glas Srbije === Prvi glas Srbije bio je srpski televizijski talent show koji se održao u vidu dve sezone od 2011. do 2012. godine. Cilj ove emisije bilo je pronalaženje najboljeg pevača među prijavljenim takmičarima. Članovi žirija u prvoj sezoni bili su Lena Kovačević, Vlado Georgiev i Saša Milošević, a u drugoj sezoni se, umesto Lene Kovačević, u žiriju našla Aleksandra Radović. Pored žirija, u izboru pobednika učestvovala je i publika. Koncept emisije podrazumevao je: audicije, radionice, duele i top 10, superfinale. Audicije: Svaki takmičar bi pevao pesmu po izboru pred članovima žirija koji bi potom odlučili da li će proći u sledeći krug pritiskom na crveni ili zeleni taster. Za prolazak u sledeći krug bilo je neophodno minimum dva zelena tastera. Dva ili tri crvena tastera podrazumevala bi kraj takmičenja za određenog učesnika i on bi napustio emisiju propadanjem u rupu koja je postavljena ispod scene na kojoj takmičari stoje. Radionice : U drugom krugu takmičenja svaki član žirija bira pevače kojima će biti mentori. U ovom krugu svaki član žirija bira šest takmičara za svoj tim. Dueli: U trećem krugu takmičenja žiri pravi tri duela od svojih šest takmičara. U duelu se učesnici takmiče pevajuči istu pesmu. Procenom njihovih mentora odlučuje se koji će takmičar ostati, a koji napustiti emisiju u ovom krugu. Top 10: Ostatak emisije počinje kada žiri svede sve kandidate na 10 najistaknutijih (u drugoj sezoni ih je bilo 14). Svake nedelje ispada po jedan kandidat a u toj odluci sada učestvuje i publika - dva učesnika sa najmanje glasova publike ulaze u duele a potom žiri odlučuje ko će nastaviti takmičenje. U drugoj sezoni su ove emisije bile tematske, a u prvoj nisu. Superfinale: Top 3 - žiri i publika biraju pobednika, drugo i treće mesto. === Tvoje lice zvuči poznato === Tvoje lice zvuči poznato (skraćeno TLZP) je televizijski rijaliti šou koji se u Srbiji emitovao od 2013. do 2019. godine, a nastaje inspirisan španskom emisijom Tu cara me suena. Koncept ove emisije razlikuje se od ostalih - učesnici takmičenja su srpske poznate ličnosti koje svake nedelje imitiraju nasumično odabranu domaću ili stranu poznatu ličnost. Njihove nastupe ocenjuje žiri koji podrazumeva tri stalna i jednog gostujućeg člana, kao i drugi takmičari. U ovoj emisiji nema ispadanja, već se u svakoj emisiji bira pobednik koji osvaja 1000 eura koje će donirati humanitarnoj organizaciji po svom izboru. U polufinalu i finalu glasa i publika. Pobednik finala osvaja 25000 eura koji se takođe doniraju u humanitarne svrhe. Emisija je imala ukupno pet sezona. Članovi žirija su se smenjivali tokom sezona, a to su bili: Katarina Radivojević, Marija Mihajlović, Ivan Ivanović, Branko Đurić Đuro, Ana Kokić, Vlado Georgiev, Andrija Milošević, Aleksandra Radović, Uroš Đurić, Dubravka Mijatović i Dušan Alagić. === Pinkove zvezde i Pinkove zvezdice === Pinkove zvezde bilo je srpsko televizijsko muzičko takmičenje koje se održalo kroz četiri sezone od 2014. do 2019. godine. Autor takmičenja je Željko Mitrović. Koncept emisije je takav da kandidat peva na sceni a naspram njega žiri sedi na stolicama na kojima sa jedne strane stoji crveni, a sa druge zeleni taster. Zeleni taster diže stolicu, a crveni je spušta. Žiri nema priliku da vidi kandidate jer se ispred njih nalazi prepreka koja im onemogućava pogled na scenu dok se stolice ne podignu. Dok takmičar peva žiri ima pravo da se predomisli i spusti stolicu. Da bi kandidat prošao u sledeći krug minimum tri stolice moraju biti podignute. Ukoliko prođe više od deset kandidata održava se baraž. Žiri se povlači i na osnovu fotografija bira kojih 10 kandidata prolazi u sledeći krug. Od trećeg kruga važe nova pravila pa se tokom emisije smenjuju šest grupa po četiri pevača koji se međusobno nadmeću. U finalu takmičenja u biranju pobednika učestvuje i publika sms glasovima. Pinkove zvezdice je dečija verzija ove emisije, namenjena je za učesnike do 15 godina. Trajala je od 2014. do 2022. godine i imala ukupno šest sezona. === Nikad nije kasno === Nikad nije kasno je televizijski talent show koji je osnovao Žika Jakšić i Grand production. Emisija je imala devet sezona i trajala je od 2015. do 2023. godine. Namenjena je učesnicima starijim od 40 (prvobitno 45) godina. === IDJ show === IDJ Show je srpska pevačka rijaliti-takmičarska televizijska emisija koju emituju IDJ TV i Nova. Predstavlja prvi regionalni talent-šou fokusiran na digitalne medije. Učesnici kroz ovaj šou razvijaju i svoje digitalne platforme, a samim tim dobijaju i priliku da od mikro-influensera steknu titulu velike zvezde na javnoj muzičkoj i influenserskoj sceni. Emisija je započela 2022. godine i za sada ima dve sezone. Članovi žirija u prvoj sezoni bili su Relja Popović, Darko Dimitrov i Teodora Džehverović, dok je u drugoj sezoni umesto Teodore Džehverović, na mestu trećeg člana žirija bila Nataša Bekvalac. Pored žirija, u glasanju i biranju pobednika učestvuje i publika, ali na drugačiji način od ostalih emisija ovog tipa - glas publike se određuje putem uspeha kandidata na društvenim mrežama (praćenjem, lajkovanjem, strimovanjem itd). Glavna nagrada koju osvaja pobednik takmičenja je IDJ coin - virtuelna valuta koju pobednik može iskoristiti za razvijanje svoje muzičke karijere u okviru IDJ produkcijske kuće. Vrednost IDJ coin-a se menja iz emisije u emisiju u zavisnosti od popularnosti emisije na društvenim mrežama. Format emisije je takav da se prvo održavaju audicije kroz tri epizode. Svakom od članova žirija je posvećena po jedna epizoda gde oni sa svojim timom vrednuju određeni broj kandidata i one najbolje puštaju u sledeći krug. Nakon audicija žiri bira 24 kandidata koji su se najbolje pokazali. Tada se održava prva studijska epizoda gde se bira top 12 kandidata koji će proći u takmičarski deo emisije. Kada se odabere 12 najboljih, više nema ispadanja, već svaki član žirija bira po četiri kandidata za svoj tim.

Source: original